अंपायर ने आउट दिया, नाखुश दिखे शुभमन; कोहली-पुजारा ने छोड़ा आसान कैच, देखें मोमेंट्स
India (IND) VS Australia (AUS) WTC 2023 Final Day 4 Match Video Update - Follow IND Vs AUS Day 4 Match Top Moments Videos, Photos On Dainik Bhaskar. भारत और ऑस्ट्रेलिया के बीच वर्ल्ड टेस्ट चैंपियनशिप (WTC) फाइनल के चौथे दिन शुभमन गिल के कैच को लेकर कॉन्ट्रोवर्सी हुई।
भारत और ऑस्ट्रेलिया के बीच वर्ल्ड टेस्ट चैंपियनशिप (WTC) फाइनल के चौथे दिन शुभमन गिल के कैच को लेकर कॉन्ट्रोवर्सी हुई। द ओवल मैदान पर कैमरन ग्रीन ने एक हाथ से डाइविंग कैच पकड़ा। थर्ड अंपायर ने रिप्ले में देखा, लेकिन ये साफ नहीं हुआ कि बॉल ग्राउंड को छू गई या नहीं।
अंत में टीवी पर आउट का सिग्नल हुआ, रिप्ले देखने के बाद शुभमन गिल और उनके साथ खड़े कप्तान रोहित शर्मा फैसले से नाराज नजर आए। मैच के चौथे दिन विराट कोहली और चेतेश्वर पुजारा से कैच छूट गया और एक फैन ने स्टैंड्स में अपनी गर्लफ्रेंड को शादी के लिए प्रपोज किया। मैच के ऐसे ही टॉप मोमेंट्स इस खबर में हम जानेंगे।
1. ग्रीन के कैच पर नाखुश दिखे गिल 
WTC फाइनल की सबसे बड़ी कॉन्ट्रोवर्सी शुभमन गिल के कैच आउट पर हुई। दूसरे सेशन के 8वें ओवर की पहली बॉल स्कॉट बोलैंड ने ऑफ स्टंप पर शॉर्ट ऑफ गुड लेंथ फेंकी। गिल ने बैकफुट पंच किया, लेकिन बॉल थर्ड स्लिप पर खड़े ग्रीन के पास गई। जहां ग्रीन ने अपने बाएं तरफ डाइव मारकर एक हाथ से कैच पकड़ लिया।
कैच को लेकर फील्ड अंपायर ने थर्ड अंपायर की मदद ली। कुछ देर रिप्ले देखने के बाद टीवी स्क्रीन पर आउट नजर आया, ग्रीन और ऑस्ट्रेलिया इस फैसले से खुश नजर आए। वहीं गिल और उनके साथ खड़े कप्तान रोहित शर्मा को विश्वास नहीं हुआ कि ये कैच क्लीन कैसे था।
वहीं फील्ड अंपायर ने कैच को लेकर सॉफ्ट सिग्नल नहीं दिया। क्योंकि WTC फाइनल से ही इंटरनेशनल क्रिकेट काउंसिल (ICC) ने सॉफ्ट सिग्नल को खत्म कर दिया है। पहले ग्राउंड अंपायर ने सॉफ्ट सिग्नल में जो कहा है, उसे थर्ड अंपायर तब तक नहीं बदल सकता था, जब तक उसके पास इसके लिए कन्क्लूसिव एविडेंस यानी निर्णय करने लायक सबूत न हो। यानी अगर थर्ड अंपायर भी श्योर नहीं है कि कैच क्लीन है या नहीं, तो इस स्थिति में ग्राउंड अंपायर के सॉफ्ट सिग्नल को ही फाइनल डिसीजन मान लिया जाता था।
ग्रीन ने भी कैच पर उठे विवाद पर अपनी चुप्पी तोड़ते हुए कहा कि मुझे लगा कि मैंने जो कैच पकड़ा था। वो क्लीन था। मैंने किसी तरह को कोई संकेत नहीं दिया और थर्ड अंपायर पर फैसला छोड़ दिया। वह भी कैच से सहमत रहे।
WTC फाइनल
दरअसल, रिप्ले में नजर आया कि ग्रीन के हाथ में जब बॉल आई, उसके बाद उनका हाथ जमीन से टकराया। गेंद जमीन से टकराई या नहीं, रिप्ले में ये फ्रेम ठीक से नजर नहीं आया। अंपायर ने ऐसे में शुरुआती मोमेंट को ही कैच कम्प्लीट होने के लिए कॉन्क्लूसिव माना और टीवी स्क्रीन पर आउट का सिग्नल दे दिया।
एक जून से क्रिकेट के नए नियमों के अनुसार, अब फील्ड अंपायर कैच को लेकर सॉफ्ट सिग्नल नहीं देंगे। ऐसे में थर्ड अंपायर को ही कैच पर फैसला लेना था, उन्होंने ग्रीन के कैच को क्लीन माना।
एक्स्पर्ट ब्रेड हेडिन, रिकी पोंटिंग और संजय मांजरेकर ने भी दिन का खेल खत्म होने के बाद कैच को कम्प्लीट माना। हालांकि दिन का खेल खत्म होने के बाद शुभमन गिल ने अपने सोशल मीडिया अकाउंट पर कैच आउट के फैसले पर नाराजगी जताई।
इम्पैक्ट: विवादित फैसले के बाद शुभमन को पवेलियन लौटना पड़ा। भारत को दूसरे सेशन के आखिरी ओवर में ही पहला झटका मिला और टीम की ओपनिंग पार्टनरशिप टूट गई।
2. एक रन बनाने में 2 विकेट गंवाए
चौथी पारी में भारत को चेज करने के लिए 444 रन का टारगेट मिला। इतने बड़े टारगेट का पीछा करने उतरी टीम इंडिया ने एक ही रन बनाने में 2 विकेट गंवा दिए। 92 पर एक समय टीम ने एक ही विकेट गंवाया था, लेकिन 93 तक पहुंचते-पहुंचते टीम के 3 विकेट गिर गए।
कप्तान रोहित शर्मा को नाथन लायन और चेतेश्वर पुजारा को पैट कमिंस ने चलता कर दिया। रोहित ने 43 और पुजारा ने 27 रन बनाए।
इम्पैक्ट: 444 रन के बड़े टारगेट का पीछा करने उतरी टीम इंडिया 5 से 6 रन प्रति ओवर के हिसाब से रन बना रही थी। लेकिन 2 विकेट लगातार गिरने के बाद स्कोरिंग रेट धीमा हुआ और दिन का खेल खत्म होने तक टीम का रन रेट 4 रन प्रति ओवर तक पहुंच गया।
3. कोहली और पुजारा से छूटा कैच
ऑस्ट्रेलिया की दूसरी पारी में सेशन-2 की पहली ही बॉल पर एलेक्स कैरी का कैच छूट गया। 72वें ओवर की पहली बॉल उमेश यादव ने ऑफ स्टंप पर फुलर लेंथ फेंकी। कैरी ने ड्राइव किया, लेकिन बॉल बैट का बाहरी किनारा लेकर स्लिप फील्डर की दिशा में चली गई।
बॉल फर्स्ट स्लिप में खड़े चेतेश्वर पुजारा और सेकेंड स्लिप में खड़े विराट कोहली के बीच से निकल कर बाउंड्री पार कर गई, लेकिन दोनों में से किसी भी फील्डर ने कैच लेने की कोशिश नहीं की।
इम्पैक्ट: कैच छूटने के दौरान कैरी 41 रन पर बैटिंग कर रहे थे। वह 66 रन बनाकर नाबाद लौटे और अपनी टीम का स्कोर 270 तक ले गए। जहां ऑस्ट्रेलिया को पारी डिक्लेयर करने में कोई दिक्कत नहीं हुई।
4. नोट्स बनाते नजर आईं स्टार्क की पत्नि एलिसा हीली
चौथे दिन ऑस्ट्रेलिया के मिचेल स्टार्क ने 41 रन बनाए, उन्होंने विकेटकीपर एलेक्स कैरी के साथ 93 रन की पार्टनरशिप भी की और टीम का स्कोर 250 के पार पहुंचाया। स्टार्क जब बैटिंग कर रहे थे, तब उनकी पत्नी और ऑस्ट्रेलिया विमेंस टीम की विकेटकीपर एलिसा हीली अपनी पॉकेट डायरी में कुछ लिखते नजर आईं।
हीली पहले दिन से ही WTC का फाइनल देखने के लिए स्टेडियम पहुंच रही हैं। उनके अलावा भारतीय क्रिकेटर्स में विराट कोहली की पत्नी अनुष्का शर्मा, रोहित शर्मा की पत्नी रितिका सजदेह के साथ अजिंक्य रहाणे और चेतेश्वर पुजारा की पत्नियां भी मैच देखने पहुंच रही हैं।
5. फैन ने बीच मैच में किया प्रपोज 
मैच के चौथे दिन भारतीय पारी के दौरान एक फैन ने अपनी गर्लफ्रेंड को प्रपोज किया। पांचवें ओवर के दौरान फैन ने अपनी साथी को रिंग देकर शादी का प्रपोजल दिया। लड़की ने इस प्रपोजल को एक्सेप्ट किया और दोनों किस करते नजर आए। अक्सर क्रिकेट मैच के दौरान इस तरह के मोमेंट्स देखने को मिल जाते हैं।
